
NOTĂ

APLICAREA LA NIVEL EUROPEAN A UNOR STANDARDE ETICE PENTRU ACTIVITATEA FUNCŢIONARILOR PUBLICI ŞI PARLAMENTARI

Codul european al bunei conduite administrative

Fundamentul viziunii europene referitoare la elaborarea unor coduri de conduită îl reprezintă Carta drepturilor fundamentale, Parte componentă a Tratatului de la Lisabona, în care se menţionează că toţi cetăţenii Uniuniunii Europene au dreptul de a beneficia de o bună administrare. În consecinţă, instituţiile europene şi naţionale trebuie să fie deschise schimbărilor şi provocărilor şi să ia iniţiativa de a îmbunătăţi şi de a creşte calitatea şi eficienţa activităţii lor.

Codul european al bunei conduite administrative
, aprobat de Parlamentul European în anul 2001, a avut rolul de a sprijini eforturile funcţionarilor europeni de a realiza acest deziderat, printr-un schimb de bune practici şi prin promovarea – atât în cadrul, cât și în afara instituțiilor – a unei culturi administrative europene armonioase, bazate pe consens, axate pe nevoile cetățeanului. Acesta a oferit îndrumări privind măsurile practice care pot fi luate pentru a crește eficacitatea, transparența și responsabilitatea în activitatea funcționarilor. 

Codul este un instrument foarte important pentru aplicarea principiului bunei administrări, contribuind la promovarea celor mai înalte standarde administrative. Codul permite cetăţenilor să afle despre standardele administrative la care au dreptul să se aştepte în relaţia cu instituţiile, servind, de asemenea, drept ghid util pentru funcţionarii publici în relaţiile lor cu publicul. 

Printr-o rezoluţie a Parlamentului European, s-a stabilit că, prin aplicarea articolului 228 din Tratatul privind funcționarea Uniunii Europene, Ombudsmanul European trebuie să urmărească aplicarea codului şi să intervină atunci când a apărut un caz de administrare defectuoasă. Ombudsmanul nu poate lua decizii obligatorii din punct de vedere juridic, iar Codul european al bunei conduite administrative nu este un instrument cu forţă juridică obligatorie. Unele elemente ale codului coincid cu exigenţe ale aplicării dreptului fundamental la bună administrare, garantat prin articolul 41 din Carta drepturilor fundamentale a Uniunii Europene, inclusă în Tratatul de la Lisabona în decembrie 2009.

În Cod se precizează că standardele etice constituie o componentă esenţială a culturii serviciului public. În iunie 2012, ca urmare a unei consultări publice, Ombudsmanul european a publicat o sinteză foarte elaborată a standardelor etice respectate de administraţia publică a UE. Acestea au luat forma a unui set de cinci principii ale serviciului public la nivel european.  
În Codul european al bunei conduite administrative sunt menţionate şi abordate pe larg aceste principii ale serviciului public: 

- angajamentul faţă de Uniunea Europeană şi cetăţenii acesteia;  

- principiul integrităţii conform căruia funcţionarii trebuie să fie ghidați de un simţ al corectitudinii și trebuie să se comporte în toate cazurile într-un mod care ar putea fi supus celui mai amănunțit control public. Funcţionarii publici nu trebuie să-și asume nicio obligaţie financiară sau de alt tip care i-ar putea influenţa în exercitarea funcţiilor lor, inclusiv prin acceptarea de cadouri. Aceştia trebuie să declare în mod prompt orice interese private legate de funcțiile lor. Funcţionarii publici trebuie să procedeze astfel încât să evite conflictele de interese şi apariţia acestor conflicte. Aceştia trebuie să ia măsuri rapide pentru a soluţiona orice conflict care apare;

- principiul obiectivităţii conform căruia funcţionarii publici trebuie să fie imparţiali, deschişi faţă de nou, să ţină seama de probe şi să fie dispuşi să asculte puncte de vedere diferite. Aceştia trebuie să fie capabili să recunoască şi să remedieze greşelile. În procedurile care implică evaluări comparative, funcţionarii publici trebuie să îşi bazeze recomandările şi deciziile numai în funcţie de merite şi orice alţi factori prevăzuţi în mod expres de lege. Funcţionarii publici nu trebuie să facă discriminări sau să se lase influenţaţi în comportamentul lor profesional de faptul că simpatizează sau nu o anumită persoană;

- principiul respectului faţă de ceilalţi conform căruia funcţionarii publici trebuie să aibă un comportament respectuos între ei şi faţă de cetățeni. Ei trebuie să fie politicoși, dispuși să ajute, rapizi și cooperanţi. Aceştia trebuie să depună eforturi reale pentru a înţelege afirmaţiile altora şi să se exprime clar, folosind un limbaj accesibil;

- principiul transparenţei conform căruia funcţionarii publici trebuie să fie dispuşi să-şi explice activităţile şi să prezinte motivele acţiunilor lor. Aceştia trebuie să păstreze evidenţe adecvate şi să accepte controlul public al comportamentului lor, inclusiv în ceea ce priveşte respectul faţă de aceste principii ale serviciului public. 

În Cod se subliniază că luarea în considerare a acestor principii poate permite funcţionarilor publici să înţeleagă şi să aplice corect normele şi principiile şi îi poate ghida pe aceştia spre decizia corectă în situaţiile în care trebuie să facă uz de propria apreciere. În consecinţă, principiile contribuie la sporirea calităţii administraţiei publice, la consolidarea statului de drept şi la reducerea probabilităţii ca puterea discreţionară să fie folosită în mod arbitrar.


Codul şi principiile serviciului public deşi sunt aplicabile direct doar instituţiilor şi funcţionarilor publici ai Uniunii Europene a reprezentat o sursă de inspiraţie pentru anumite texte similare din statele membre ale Uniunii Europene, din state candidate şi ţări terţe.

În plus, dreptul la bună administrare se bazează pe jurisprudenţa Curţii de Justiţie privind buna administrare ca principiu general al legislaţiei UE. 

Aceste principii generale au şi caracter obligatoriu pentru statele membre atunci când acţiunile acestora intră sub incidenţa legislaţiei UE.

Conform opiniei Ombudsmanului European, afirmarea celor cinci principii în codurile de etică ar trebui să ghideze exercitarea funcţiei publice, poate ajuta funcţionarii publici să înţeleagă şi să aplice regulile în mod corect şi îi ghidează spre decizia corectă în situaţii în care ar trebui să-şi exercite discernământul. Principiile reprezintă de asemenea aşteptările actuale ale cetăţenilor şi funcţionarilor publici. Acestea sunt deja incluse, atât în mod explicit, cât şi implicit, în Statutul funcţionarilor şi în alte documente precum Regulamentul financiar şi în Codul European al Bunei Conduite Administrative. Prevederile din coduri pot aduce o valoare adăugată prin faptul că stabilesc principiile, în mod concis şi direct.  

Normele detaliate constituie o modalitate de a face aceste principii operaţionale, în situaţii concrete. În acelaşi timp, oricât de atent ar fi redactate, normele nu înlătură necesitatea axării pe principii etice la nivel înalt. Acestea sunt necesare pentru că este posibil ca redactarea de norme detaliate, legislative sau administrative, să fie mai bună dacă se ţine cont de principiile la nivel înalt ca punct de referinţă. 

Codul de conduită a funcţionarilor Parlamentului European  


Conform datelor prezentate pe pagina oficială a Parlamentului European, la capitolul referitor la deontologie şi transparenţă
, la rubrica dedicată Codului de conduită a funcţionarilor Parlamentului European sunt menţionate următoarele documente: 
- Statutul funcţionarilor; 

- Ghidul privind obligațiile funcționarilor și ale celorlalți agenți ai Parlamentului European – Codul de conduită adoptat de Birou la 7 iulie 2008; 

- Principiile serviciului public pentru funcţia publică europeană (elaborate de Ombudsmanul European) 


Statutul funcţionarilor Comunităţilor europene elaborat în anul 2004
 include drepturile şi obligaţiile funcţionarului, prevederile referitoare la cariera acestuia, la recrutarea şi poziţiile ocupate, la activitatea acestora, la salarizare şi securitate socială, la încetarea activităţii. Un capitol special este dedicat condiţiilor de muncă ale funcţionarilor  şi condiţiilor de pensionare, de acordare a alocaţiilor de invaliditate. În Titlul VIII sunt prezentate dispoziţiile aplicabile cadrelor ştiinţifice sau tehnice, precum şi funcţionarilor aflaţi în state terţe. În Titlul VI se face referire la regimul disciplinar, în articolul 86 precizându-se că orice neîndeplinire a obligaţiilor prevăzute în statut, comisă voluntar sau din neglijenţă, duce la aplicarea unei sancţiuni disciplinare de către o autoritate în acest sens, în urma efectuării unei anchete administrative care se desfăşoară conform unor proceduri prezentate în Anexa IX. Orice persoană cu acest statut poate sesiza autoritatea în cauză. Autoritatea notifică decizia motivată în interval de 4 luni de la data depunerii reclamaţiei şi indicând căile de recurs, efectuat în termen de 3 luni.  

Ghidul privind obligaţiile funcţionarilor şi ale celorlalţi agenţi ai Parlamentului European – Codul de conduită , adoptat de Birou, pe data de 7 iulie 2008 cuprinde: 

- capitolul I: obligaţiile generale  legate de independenţa funcţionarilor, de conflicte de interese, datoria de a fi rezervat, discret, precum şi distincţiile, premiile acordate.

- în capitolul II sunt prezentate obligaţiile de serviciu: a) datoria de a fi disponibil; b) de a exercita funcţiile; c) de a respecta instituţia şi superiorii; d) interdicţia de a face atingere demnităţii colegilor; e) datoria de a asigura responsabilităţile funcţionarului; f) datoria de a coopera; g) datoria de a se achita de obligaţiile private; h) protecţia funcţionarilor şi agenţilor. 

- capitolul III se referă la relaţiile funcţionarilor cu cetăţenii: A) transparenţa administrativă; B) accesul la documente; C) colectarea datelor şi conservarea informaţiilor; D) depunerea unor plângeri. 


În introducerea documentului se precizează că, în virtutea articolului 27 din statutul funcţionarilor Comunităţilor europene şi articolului 12 al Regimul aplicabil celorlalţi agenţi (RAA), personalul trebuie să posede cele mai înalte calităţi, competenţe, randament şi integritate. Din Titlul I, statutul acreditează noţiunea unei deontologii profesionale, prevăzute în preambulul Regulamentului cadru 31/CEE din 18 decembrie 1961 care a stabilit că statutul este instrumentul prin care instituţiile vor avea un personal independent, integru, competent şi eficace. Regulile de conduită se aplică întregului personal al Parlamentului European. Conform prevederilor, funcţionarul sau agentul trebuie să respecte atât dispoziţiile referitoare la exercitarea funcţiilor, cât şi dispoziţii referitoare la viaţa extra-profesională. Nerespectarea lor va fi sancţionată de o autoritate competentă: Autoritatea competentă de numire - AIPN – pentru funcţionari; Autoritatea responsabilă de încheierea contractelor de angajare - AHCC – pentru agenţi. 

În document se precizează că scopul elaborării codului de conduită este acela de a explica funcţionarilor şi agenţilor obligaţiile lor profesionale şi deontologice, de a permite astfel aplicarea eficientă a acestora. Se precizează de asemenea că acest Cod ar trebui să fie citit, fiind corelat cu Statutul funcţionarilor Parlamentului European, cu regulamentul intern al instituţiei şi alte reglementări interne. 


În cazul existenţei unor neclarităţi în ceea ce priveşte regulile sau procedurile de aplicare într-un caz anume, funcţionarul este invitat să se adreseze Unităţii de managemet al personalului şi carierelor din cadrul Direcţiei general de Personal.

Prin articolele 11 şi 81 ale Regimului aplicabil celorlaţi agenţi (RAA) se prevede aplicarea normelor Statutului agenţilor temporari şi contractuali. 


Referitor la obligaţiile generale sunt menţionate: 

Datoria de independenţă care impune o colaborare loială cu instituţia, declarând orice distincţie acordată, orice favoare, donaţie, remuneraţie făcută pentru serviciile îndeplinite, pentru care trebuie să facă în prealabil o cerere tip de autorizare de la autoritatea ierarhică competentă. Se menţionează că funcţionarul trebuie să aibă un comportament vigilent în raport cu grupurile de lobby, comerciale etc. Se precizează că se va completa un formular tip, prezentat în anexa documentului,  pentru autorizarea unor activităţi externe remunerate sau nu, dar şi pentru cumularea unor funcţii publice cu altele private, permise numai cu condiţia respectării deontologiei profesionale.

În ceea ce priveşte conflictele de interese se fac precizări, unele foarte detaliate, fiind corelate prevederile din Statut. Din acestea, unele se referă la faptul că este interzis funcţionarilor sau agenţilor să aibă interese în întreprinderi supuse controlului instituţiei sau aflate în relaţie cu ea, cu incidenţă asupra activităţii funcţionarului sau agentului. 
Conform articolului 11 bis al statutului, funcţionarul sau agentul nu poate, în perioada exercitării funcţiei, să se pronunţe sau să abordeze o problemă/afacere a cărei soluţie prezintă, direct sau indirect, un risc pentru interesul personal, de natură a compromite independenţa, imparţialitatea sau obiectivitatea sa.  Această obligaţie se referă la orice circumstanţe în care un funcţionar sau agent urmează a aborda o afacere care ar fi o posibilă sursă de afectare a independenţei sale. Aceştia au obligaţia să informeze imediat autoritatea competentă care va lua măsurile necesare. Orice actor financiar sau orice altă persoană participantă la o acţiune bugetară este obligată să se abţină şi să se adreseze superiorului ierarhic care va lua decizia corespunzătoare. În general, în caz de neclaritate, funcţionarul sau agentul se poate adresa superiorului ierarhic. 
Funcţionarul sau agentul nu poate avea cu titlu personal interese susceptibile de a intra în opoziţie cu interesele instituţiei, susceptibile a compromite indepenţa sa în exercitarea funcţiilor. În cazul în care aceştia sunt pe cale a încheia un astfel de contract, trebuie să se adreseze, în prealabil, pe cale ierarhică, Secretarului General. În caz contrar, vor suferi aplicarea sancţiunilor disciplinare. Dacă se exercită un alt titlu profesional, printr-o activitate lucrativă, aceasta trebuie declarată la Autoritatea de numire corespunzătoare care stabileste dacă este incompatibilă sau nu cu cea de funcţionar sau agent (articolul 13 din Statut). Formularul declaraţiei activităţii figurează la anexe şi se completează ori de câte ori se face o schimbare, fiind inclusă în dosarul de personal. 

Datoria de a fi rezervat este stabilită prin articolul 12 din Statut care prevede că funcţionarul trebuie să se abţină de la orice act sau comportament care ar putea aduce atingere demnităţii funcţiei (articolul 12 din statut). Astfel se pune problema ca funcţionarul sau agentul, care beneneficiază în acelaşi timp de libertatea de exprimare şi de opinie,  să manifeste o anume moderaţie şi să se comporte în toate împrejurările cu măsură şi corectitudine. În cod se precizează că această obligaţie este diferită de discreţia solicitată în legătură cu dosarele şi informaţiile de care funcţionarul sau agentul iau cunoştintă în exercitarea serviciului. 

Obligaţia de a fi rezervat nu interzice funcţionarului sau agentului să participe la viaţa publică, ca cetăţean sau ca ales. Statutul reglează explicit situaţiile de a fi candidat la alegeri şi de a publica unele texte, impunându-se completarea unor formulare, prezentate în anexele codului.
Funcţionarul sau agentul trebuie să estimeze consecinţele unor posibile apariţii la emisiuniTV, radio sau de alt tip şi să informeze, pe cât posibil, instituţia. Dacă emisiunea are legatură cu funcţia sa, el trebuie să fie mandat, printr-o decizie a Directorului general sau Secretarului general. 

Datoria de a fi discret se referă la prevederile articolului 17, paragraful 1 din statut, conform cărora funcţionarul sau agentul trebuie să se abţină de la orice divulgare neautorizată a unei informaţiii aduse la cunoştintă în timpul exercitării serviciului, atâta timp cât acestea nu au fost făcute publice. Datoria de a fi discret se referă şi la viata internă şi la activitatea  instituţiei, precum şi la locul de muncă sau la situaţia când aceştia fac parte dintr-o comisie de jurizare. Această obligaţie se poate extinde şi după încetarea activităţii de funcţionar (articolul 19 din statut). 

Conform jurisprudenţei Curtii Europene de Justiţie se impune autorizarea din partea autorităţii competente pentru ca un funcţionar sau agent să participe activ la o situaţie de urmărire judiciară  ca, de exemplu, în calitate de martor. Autorizarea nu este necesară dacă acesta este chemat ca martor în faţa Curţii Europene de Justiţie sau în faţa Consiliului de disciplină 

Daca va candida la o functie publică electivă sau la înalte funcţii politice funcţionarul sau agentul trebuie să anunţe în prealabil instituţia. Conform articolului 15 din statut funcţionarul sau agentul trebuie să completeze un formular depus la autoritatea competenta care se pronunţă în legatură cu concediul acordat în acest scop, pe durata campaniei electorale sau a deţinerii mandatului. 

Respectarea strictă a principiilor loialităţii şi imparţialităţii este prevăzută în articolul 17 bis din Statut în care se face referire la dreptul functionarului de a avea libertate de exprimare. 

În cod se menţionează că, dacă se doreşte publicarea în nume propriu sau colectiv a unui text care are legatura cu activitatea Comunitatii Europene, trebuie informată în prealabil Autoritatea de numire care decide, printr-o notificare transmisă în termen de 30 zile, dacă nu se aduc atingeri prestigiului instituţiei. În afara serviciului se asigură dreptul de a publica lucrări artistice, ştiintifice, dacă acestea nu se referă la activitatea Uniunii. 

În capitolul II sunt prezentate obligaţiile de serviciu ale funcţionarului sau agentului, precizându-se că misiunea funcţionarului sau agentului de a fi în serviciul instituţiei se face prin exercitarea atribuţiilor care i-au fost conferite şi că din noţiunea de serviciu derivă anumite obligaţii: cea de a fi disponibil, de a-şi exercita funcţiile, de a respecta, a oferi asistenţă şi consiliere superiorilor ierarhici, datoria de a respecta colegii, de asumare a responsabilitatilor ce-i revin, datoria de a coopera, de a se achita de obligaţiile private, de a respecta legile şi regulamentele. 

Datoria de a fi disponibil are la bază prevederile articolului 55 din statut care precizează că  funcţionarul sau agentul în activitate este în orice moment la dispoziţia institutiei, conform orarului, duratei de lucru, regimului acordării concediilor, neputând să lipsească fără autorizare sau justificare. În limitele prevederilor articolului 56 din statut se pot efectua ore suplimentare. În acest context, se aminteşte că statutul a prevăzut şi condiţiile de rezidenţă ale funcţionarului sau agentului şi obligativitatea de actualizare a datelor referitoare la adresa locuinţei.

În cod se menţionează că, prin articolul 60 al statutului, se fac precizări legate de autorizarea efectuării concediilor medicale la o adresa precisă.

Datoria de a exersa funcţiile de serviciu se referă la aplicarea prevederilor articolului 21 din statut prin care funcţionarul sau agentul este responsabil de îndeplinirea sarcinilor ce i-au fost conferite. Acestea implică şi datoria de a colabora cu colegii. În caz contrar, se poate deschide procedura de soluţionare a insuficienţei profesionale, cu consecintele care decurg din aceasta (precizate în articolul 51 din  statut). Chiar dacă funcţionarul sau agentul declară că munca nu îi convine, acesta îşi va exercita în continuare funcţiile, solicitând eventual mutarea.

În cod se reaminteşte că, în virtutea articolului 22 din statut, functionarului sau agentului i se poate solicita recuperarea parţială sau totală a prejudiciului adus de o greaşeală facută în timpul serviciului sau responsabilitatea pecuniară în caz de greşeală personală gravă.

Datoria de a respecta instituţia şi superiorii, de a acorda consiliere şi asistenţă acestora corespunde prevederilor articolui 21 din statut. Aceasta implică colaborarea activă şi loială cu aceştia, datoria de a-i informa, a le face clarificări şi de a le sugera soluţii, făcând abstracţie de interesele personale. Funcţionarul sau agentul investit cu autoritate ierarhică are răspunderea executării ordinelor superiorilor de către subordonaţi, de a asculta şi de a manifesta solicitudine în raport cu aceştia. Obligatia de a executa ordinele se va îndeplini cu respectarea normelor de securitate aplicabile. Orice funcţionar sau agent trebuie să contribuie la realizarea misiunilor instituttiei, să acţioneze cu imparţialitate, echitate, neutralitate, având în vedere interesele instituţiei.

Interdicţia de a aduce atingere demnităţii colegilor în execitarea activităţii, prin comportament deplasat sau agresiv sau defăimător. Astfel de comportamente sunt pasibile de sancţiuni disciplinare. Sunt excluse comportamente de hărţuire sexuală sau de discriminare pe bază de sex, iar cei afectaţi se pot adresa Comitetului special destinat soluţionarii acestor probleme. 

Nu sunt admise atitudinile de refuz a executării instrucţiunilor primite sau prezenţa într-o stare incompatibilă cu exercitarea funcţiilor. 

Datoria de asumare a responsabilităţilor de funcţionari implică responsabilitatea funcţionarului sau agentului de a respecta corpul funcţionarilor, unitatea şi solidaritatea acestora şi buna funcţionare a întregului Secretariat general, astfel încât să semnalizeze orice stare defectuoasă sesizată. 
Datoria de a coopera loial cu instituţia si autorităţile în cazul declanşării unor anchete administrative interne oferind explicaţii şi informaţii utile. Orice funcţionar sau agent trebuie să coopereze în cadrul operaţiunilor de control desfăşurate de organismele abilitate. Conform articolului 23 al statutului, funcţionarul sau agentul beneficiază imunitate conferite exclusiv în interesul instituţiei. 
Protectia funcţionarilor şi agenţilor este asigurată de instituţie, conform articolelor 24-26 ale statutului. Aceasta trebuie să acorde asistenţă, protecţie şi să apere funcţionarul sau agentul ameninţat ca persoană, familie, în acord cu interesele sale legitime. Instituţia trebuie să protejeze caracterul confidential al datelor pe care le deţine în legatură cu funcţionarii şi agenţii săi. Instituţia trebuie să garanteze un mediu de lucru convenabil şi proceduri administrative eficiente, transparente. 


În capitolul III al Codului de conduită se face referire la relaţiile funcţionarilor sau agenţilor cu cetăţenii care trebuie să fie conforme cu regulile funcţiei publice europene. Acestea trebuie să fie, în acelaşi timp, transparente şi accesibile cetatenilor. În acest context, este indispensabil a se lua măsuri de adaptare a managementului şi a culturii administrative pentru a garanta o mai bună comunicare cu publicul. În cod se precizează că termenul public se referă la orice persoană fizică sau juridică, la cetăţeni, actori economici, societate civilă sau grupuri de interese etc. 

În exercitarea funcţiilor lor, funcţionarul sau agentul trebuie să evite orice discriminare în funcţie de  nationalitatea, sexul, rasa, originea etnica, cultura, religia, vârsta, limba, orientarea sexuală, starea fizică a solicitantului. Funcţionarul sau agentul trebuie să aibă un comportament corect şi disponibil în contactul cu publicul.
În ceea ce priveşte transparenţa administrativă, în cod se menţionează că orice cerere scrisă adresată Parlamentului de către o persoană din afara instituţiei trebuie tratată cu atentie, răspunsul dat trebuind să respecte regulile, să fie dat în limba oficială a institutiei utilizată de solicitant. Orice decizie de răspuns trebuie semnată, menţionându-se numele, prenumele, funcţia. 

Dacă funcţionarul sau agentul are o funcţie prin care intră în contact cu publicul, trebuie să raspundă apelurilor telefonice sau mesajelor electronice în intervale scurte. Ei vor răspunde întrebărilor în limitele procedurilor reglementate şi ale practicii administrative. O solicitare eronată sau imprecisă va fi retrimisă  expeditorului, solicitand precizări suplimentare.

Referitor la accesul la documente în cod se reaminteşte dreptul accesului cetăţenilor la documente, conform unor principii stabilite prin regulamente europene. Se precizează că dreptul accesului este limitat de protecţia datelor personale, de păstrarea secretului profesional, prevazute în articolul 17 al statutului. În cod se precizează că instrumentul principal de facilitare a accesului în Parlamentul European este Registrul publicului prin care sunt făcute publice majoritatea documentelor legislative şi alte materiale, conform regulilor stricte stabilite de Secretariatul general în ceea ce priveşte înregistrarea documentelor. 

Prin decizia Biroului se stabileşte tratamentul cererilor de acces la documentele centralizate în baza de date, care va fi acordat în termen mediu de 15 zile. Serviciul responsabil de Registru poate solicita consultări funcţionarilor sau agenţilor din alte servicii ale Parlamentului.

Referitor la colectarea  datelor şi la conservarea informaţiilor în cod se menţionează că această operaţiune se realizează în scopul unei analize statistice,  istorice sau juridice.

În concluzia codului se menţionează faptul că funcţionarilor parlamentului li se conferă o demnitate particulară oricare ar fi natura funcţiilor lor, importanţa responsabilităţilor sau pozitia în ierarhia funcţiilor. Aceasta le impune obligaţii şi solicită un comportament pe măsura acestei demnităţi. O persoană care se integrează în sistemul funcţiei publice europene trebuie să fie conştientă de exigenţele, datoriile, obligaţiile pe care aceasta le implică. 
Principiile serviciului public pentru funcţia publică europeană
 

În documentul prezentat de Parlamentul European se reafirmă cele cinci principii ale serviciului public:

1. Angajamentul faţă de Uniunea Europeană şi cetăţenii acesteia

2. Integritate
3. Obiectivitate
4. Respect faţă de ceilalţi
5. Transparenţa
Aceste principii sunt analizate şi adaptate activităţii Parlamentului European.

1. Angajamentul faţă de Uniunea Europeană şi cetăţenii acesteia 
Funcţionarii publici trebuie să fie conştienţi că instituţiile Uniunii există pentru a servi intereselor Uniunii şi ale cetăţenilor în atingerea obiectivelor Tratatelor. Aceştia trebuie să facă recomandări şi să ia decizii numai pentru a servi aceste interese. Funcţionarii publici trebuie să-şi exercite funcţiile cât mai bine cu putinţă şi trebuie să se străduiască să respecte întotdeauna cele mai înalte standarde profesionale.cAceştia trebuie să fie conştienţi cu privire la funcţia lor de încredere publică şi să urmărească să fie un bun exemplu pentru ceilalţi.

2. Integritate 

Funcţionarii trebuie să se comporte în toate cazurile într-un mod care ar putea fi supus celui mai amănunţit control public. Această obligaţie nu este considerată ca fiind îndeplinită doar acţionând în spiritul legii. Funcţionarii publici nu trebuie să-şi asume nicio obligaţie financiară sau de alt tip care i-ar putea influenţa în exercitarea funcţiilor lor, inclusiv prin acceptarea de cadouri. Aceştia trebuie să declare în mod prompt orice interese private legate de funcţiile lor. Funcţionarii publici trebuie să procedeze astfel încât să evite conflictele de interese şi apariţia acestor conflicte. Aceştia trebuie să ia măsuri rapide pentru a soluţiona orice conflict care apare. Această obligaţie le revine şi după ce părăsesc biroul.

3. Obiectivitate 

Funcționarii publici trebuie să fie imparţiali, deschişi faţă de nou, să ţină seama de probe şi să fie dispuşi să asculte puncte de vedere diferite. Aceştia trebuie să fie capabili să recunoască şi să remedieze greşelile. În procedurile care implică evaluări comparative, funcţionarii publici trebuie să îşi bazeze recomandările şi deciziile numai în funcţie de merite şi orice alţi factori prevăzuţi în mod expres de lege. Funcţionarii publici nu trebuie să facă discriminări sau să se lase influenţaţi în comportamentul lor profesional de faptul că simpatizează sau nu o anumită persoană.

4. Respect faţă de ceilalţi 

Funcționarii publici trebuie să aibă un comportament respectuos între ei şi faţă de cetăţeni. Ei trebuie să fie politicoşi, dispuşi să ajute, rapizi şi cooperanţi. Aceştia trebuie să depună eforturi reale pentru a înţelege afirmaţiile altora şi să se exprime clar, folosind un limbaj accesibil.

5. Transparenţa 

Funcţionarii publici trebuie să fie dispuşi să-şi explice activităţile şi să prezinte motivele acţiunilor lor. Aceştia trebuie să păstreze evidenţe adecvate şi să accepte controlul public al comportamentului lor, inclusiv în ceea ce priveşte respectul faţă de aceste principii ale serviciului public.

Tabel sinoptic

privind Codul de conduită pentru personalul din cadrul Administraţiilor parlamentare din state membre UE

	Stat membru
	Cod de conduită pentru funcţionarii parlamentari



	Austria
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea privind serviciul public şi Legea privind personalul contractual.



	Belgia
	▪ Nu există un Cod de conduită pentru funcţionarii Administraţiei parlamentare.
▪ Prevederi specifice aplicabile în materie sunt incluse în Regulamentul personalului (art.8-11 ; art.30-34; art.68; art.61).


	Cipru
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Principiile generale ale dreptului administrativ; Legile şi reglementările referitoare la funcţia publică din perioada 1990-2011.

	Croaţia
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Codul etic pentru funcţionarii publici.


	Estonia
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Codul etic pentru funcţionarii publici.


	Finlanda
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea privind funcţionarii parlamentari; Legea privind procedura administrativă; Linii directoare privind valorile etice în administraţia statului; regulamente interne



	Franţa
	▪ Nu există un Cod de conduită pentru funcţionarii Administraţiei parlamentare.
▪ Potrivit art.8 din Ordonanţa nr.58-1100 din 17 noiembrie 1958 privind funcţionarea Adunărilor legislative, statutul funcţionarilor Adunării Naţionale se aprobă de Biroul Camerei, cu avizul organizaţiilor sindicale reprezentative ale personalului.

	Germania
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea federală privind funcţionarii publici; Acordul colectiv pentru angajaţii salariaţi din sectorul public din cadrul Federaţiei; Reglementări interne: de exemplu, Instrucţiuni generale pentru Administraţia Bundestag-ului



	Grecia
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea privind funcţionarii publici; Reglementări interne (instrucţiuni şi linii directoare).

	Irlanda
	▪ Linii directoare pentru personalul din cadrul Camerelor legislative care îşi desfăşoară activitatea împreună cu parlamentarii. 
▪ Reglementare specifică aplicabilă în materie: Codul general privind standardele şi conduita în funcţia publică 


	Lituania
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea privind funcţia publică; Legea privind interesele publice şi private ale funcţionarilor publici; Regulamentul Secretariatului General al Parlamentului.

	Luxemburg
	▪ Nu există un Cod de conduită pentru funcţionarii Administraţiei parlamentare.
▪ Prevederi aplicabile în materie: Statutul funcţionarilor Camerei Deputaţilor, Capitolul 5 – Drepturile şi obligaţiile funcţionarului (art.9-15 bis), Anexa 4 a Regulamentului Camerei Deputaţilor



	Polonia
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea din 1982 privind angajaţii statului.

	Portugalia
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea nr.23 din 20 mai 2011 pentru aprobarea Regulamentului personalului parlamentar ; Statutul disciplinar al angajaţilor publici



	Slovacia
	▪ Nu există un Cod de conduită pentru funcţionarii Administraţiei parlamentare.
▪ Legislaţie specifică aplicabilă în materie: Legea nr.400/2009 privind funcţia publică



	Slovenia
	▪ Nu există un Cod de conduită pentru funcţionarii parlamentari din cadrul Consiliului Naţional/Adunării Naţionale.
▪ Legislaţie specifică aplicabilă în materie: Codul de conduită a funcţionarilor publici; Legea funcţionarilor publici

	Spania
	▪ Nu există un Cod de conduită pentru funcţionarii din cadrul Congresului Deputaţilor.
▪ Legislaţie specifică aplicabilă în materie: Regulamentul intern al personalului din cadrul Parlamentului; Legea privind statutul angajaţilor publici


	Ungaria
	▪ Nu există un Cod de conduită pentru funcţionarii Administraţiei parlamentare.
▪ Legea CXCIX/2011 privind funcţionarii publici prevede normele generale de conduită ale funcţionarilor publici, aplicabile şi funcţionarilor parlamentari.

Normele etice speciale pentru personalul parlamentar sunt cuprinse în Anexa 21 a Ghidului pentru funcţia publică, emis de Directorul general al Secretariatului Adunării Naţionale.





Aspecte din actele normative care reglementează activitatea şi statutul funcţionarilor din cadrul parlamentelor naţionale


BELGIA


Regulamentul funcţionarilor din Camera Reprezentanţilor

Articolul 10 

Funcţionarii şi angajaţii Camerei Reprezentanţilor trebuie, în orice moment, să protejeze interesele statului. Acestora li se cere să îndeplinească personal şi conştiincios obligaţiile care le sunt impuse de către departamentul lor din Camera Reprezentanţilor. Ei trebuie să îndeplinească ordinele departamentale cu promptitudine şi, să execute sarcinile cu precizie şi cu zel. Funcţionarii nu pot înceta executarea funcţiilor fără o autorizaţie prealabilă. Aceştia trebuie să fie în permanenţă la dispoziţia Camerei Reprezentanţilor.

1. Funcţionarii trebuie să fie politicoşi şi să evite disputele sau controversele atât cu membrii Camerei cât şi în relaţiile departamentale cu superiorii, colegii şi subordonaţii lor. Ei trebuie să se sprijine reciproc, în conformitate cu interesele departamentului.

2. Aceştia trebuie să evite orice situaţie care le-ar putea compromite onoarea şi demnitatea poziţiei lor, sau care subminează încrederea membrilor Camerei.

Un membru al personalului care face obiectul procedurilor penale trebuie să notifice autorităţile judiciare că face parte din personalul Camerei Reprezentanţilor.

3. Ei nu trebuie să se angajeze în activităţi care sunt în contradicţie cu Constituţia sau cu legile statului belgian.

4. Li se interzice dezvăluirea faptelor de care au cunoştinţă în virtutea funcţiilor lor şi, care sunt confidenţiale prin natura lor, sau sunt autorizate de către managerii lor superiori. Această interdicţie se aplică, de asemenea, angajaţilor Camerei Reprezentanţilor care au încetat activitatea.

5. Funcţionarilor le este interzis să solicite, să revendice sau să primească în mod direct sau printr-un intermediar, chiar şi în afara funcţiilor lor dar în virtutea lor, cadouri, gratificaţii sau beneficii de orice fel.

6. Funcţionarii şi angajaţii Camerei Reprezentanţilor trebuie să răspundă în faţa managerilor superiori pentru funcţionarea corectă a departamentelor pentru care sunt responsabile. Prin urmare, aceştia sunt obligaţi să reducă sau să asigure reprimarea abuzului, neglijenţei şi infracţiunilor împotriva legilor şi reglementărilor, pe care le-ar putea observa în exercitarea funcţiilor lor.

Articolul 30 

Funcţionarii şi angajaţii departamentelor permanente nu pot ocupa simultan un alt loc de muncă remunerat de către stat, provincii sau autorităţi municipale şi publice.
Profesia de jurnalist este incompatibilă cu ocuparea forţei de muncă în Casa Reprezentanţilor.

Toţi funcţionarii şi angajaţii dintr-un departament de bază care nu necesită prezenţă permanentă, se angajează să nu solicite locuri de muncă într-o altă administraţie, pe care nu le-ar putea desfăşura în acelaşi timp cu funcţiile pe care le îndeplinesc în Parlament. 

În cazul în care funcţionarii contravin acestui angajament, se va considera demisionat.

Un membru al personalului Camerei reprezentanţilor, care este numit într-o poziţie în cadrul secretariatului unui grup politic, într-o adunare legislativă şi care acceptă postul respectiv, se va considera în mod automat demisionat.

Articolul 30a 

Ca o măsură tranzitorie, articolul 30 nu se aplică membrilor personalului departamentelor care nu necesită prezenţă permanentă, au fost învestiţi în funcţie înainte de 31 decembrie 1979 şi au avut profesia de jurnalist la acel moment.

Articolul 31 

Există o incompatibilitate între deţinerea unei funcţii ca un membru al Parlamentului, ori un senator, sau un membru provincial al Parlamentului şi, un membru al personalului Camerei Reprezentanţilor. În fiecare dintre aceste cazuri, solicitantul ales trebuie să facă o alegere.

Posturile de consilier municipal şi Alderman sunt totuşi compatibile cu a fi un membru al personalului. Totuşi, concediul nu va fi acordat pentru efectuarea acestor funcţii. 
Articolul 32
Membrii personalului Camerei Reprezentanţilor pot desfăşura o activitate secundară pentru care primesc o remuneraţie sau o bonificaţie ce constituie un venit dobândit potrivit Codului privind impozitul pe venit.

Aceştia trebuie să notifice mai întâi Secretarul, prin intermediul şefului direct, de existenţa şi natura serviciului. Se trimite la Colegiul chestorilor o listă cu numele, inclusiv natura activităţilor desfăşurate.

Dacă îndeplinirea activităţii secundare afectează în mod negativ performanţa de muncă în Camera Reprezentanţilor, sau este contrară normelor etice asociate cu funcţia îndeplinită în Camera Reprezentanţilor, activitatea secundară de muncă nu va fi autorizată. Această decizie este luată de Colegiul chestorilor, pe baza unei propuneri a conducerii superioare în cauză, sprijinită de opinia Secretarului.

Încadrarea în activitatea secundară trebuie să se desfăşoare în afara orelor de lucru în Camera Reprezentanţilor. În cazul în care acest lucru nu este posibil, iar orele de lucru pentru activitatea secundară sunt autorizate în timpul orelor de lucru, timpul de lucru pierdut trebuie sa fie recuperat mai târziu. Această situaţie nu trebuie să împiedice funcţionarea corectă a departamentului sau să fie o sursă de cheltuieli suplimentare pentru Camera Reprezentanţilor
Articolul 33
Funcţionarii şi angajaţii Camerei Reprezentanţilor nu au voie să furnizeze, în mod direct sau indirect, la ziare, reviste sau alte publicaţii periodice, informaţii, note, rapoarte sau corespondenţe, indiferent dacă sunt semnate sau nu, sau au nume fictive, care fac obiectul activităţii obişnuite a Camerei Reprezentanţilor, comisiilor sau Biroului, sau se referă la evenimentele care au loc în incinta clădirii Parlamentului.
Articolul 34
Funcţionarii şi angajaţii din toate categoriile nu au voie sa publice documente nepublicate până în prezent, despre care au cunoştinţă în virtutea poziţiilor lor, sau  lucrări realizate cu ajutorul acestor documente, fără autorizarea prealabilă a Preşedintelui sau a Colegiului chestorilor, în funcţie de natura departamentelor respective.

Articolul 61    
I.
1. Membrii personalului care nu-şi îndeplinesc obligaţiile profesionale sau statutare trebuie să fie pedepsiţi în funcţie de gravitatea abaterii, cu următoarele sancţiuni disciplinare:
- Mustrare;
- Judecare;

- Deducerea din salariu: o deducere de maximum 1/5 din salariul brut pentru cel mult 3 luni;
- Suspendarea disciplinară fără salariu, pentru cel mult 3 luni. Suspendarea disciplinară implică, de asemenea, amânarea pentru aceeaşi perioadă de la data intrării în vigoare a creşterilor salariale şi promovărilor la care membrul personalului are dreptul;
- Retrogradarea, prin numirea într-un grad cu o scală de salarizare mai mică;

- Concedierea.

2. Mustrarea şi judecarea sunt transmise de către Secretar, la propunerea şefului departamental în cauză şi cu acordul Colegiului funcţionarilor generali. Mustrarea sau judecarea impusă unui manager de departament sau director general sunt transmise de către Secretar, după avizul Colegiului funcţionarilor generali sau a celuilalt directorul general.

3. Sancţiunile disciplinare, altele decât o mustrare sau o judecare sunt transmise de către Birou, la propunerea Colegiului chestorilor.

II.
1. Propunerea de mustrare sau de judecare este formulată în scris şi comunicată membrului. Acesta din urmă are o perioadă de 8 zile, în care să prezinte, în scris, orice comentarii cu privire la propunere, care trebuie să fie motivate şi susţinute de documentele administrative la care se referă. Dacă el nu răspunde în termenul prevăzut, se consideră că a fost de acord cu propunerea.

2. În caz contrar, observaţiile sale sunt anexate la propunere, care este trimisă la Colegiul funcţionarilor generali. Colegiul va asculta funcţionarul la solicitarea acestuia, acordând o perioadă de convocări de cel puţin 8 zile. Membrul personalului poate fi asistat sau reprezentat de un apărător ales de el.

3. Funcţionarul are o perioadă de 8 zile, în care poate face apel la Colegiul chestorilor împotriva sancţiunii impuse. Colegiul va acorda funcţionarului o audiere, prin care va permite o perioadă de cel puţin 8 zile în scopul convocării. Membrul personalului poate fi asistat sau reprezentat de un apărător ales de el. La cererea sa, managerul superior care face propunerea poate fi, de asemenea, audiat de Colegiul chestorilor.

4. Sancţiunea aplicată este înregistrată în dosarul personal al funcţionarului în cauză.

III.
1. Sancţiunile disciplinare, altele decât mustrarea sau judecarea, sunt formulate printr-o propunere făcută de managerul superior al funcţionarului în cauză, însoţit de avizul Secretarului. Această propunere, care trebuie să fie motivată, trebuie să fie făcută în scris şi să fie trimisă împreună cu documentele administrative la care se referă, funcţionarului în cauză. Acesta din urmă are o perioadă de 8 zile, pentru a face orice comentarii în scris.

2. Propunerea, însoţită de orice observaţii ale funcţionarului, este prezentată la prima reuniune ulterioară a Colegiului chestorilor. Colegiul va asculta funcţionarul, şi va permite o perioadă minimă de 8 zile de convocare. Funcţionarul poate fi asistat sau reprezentat de un apărător ales de el.
La cererea sa, managerul superior care face propunerea poate fi, de asemenea, audiat de Colegiul chestorilor.

3. Propunerea formulată de Colegiul chestorilor în atenţia Biroului, trebuie să fie motivată, şi va fi trimisă funcţionarului în termen de 15 zile. Acesta din urmă are o perioadă de 15 zile, în care să prezinte un recurs în faţa preşedintelui Casei prin scrisoare recomandată.

4. În cazul unui recurs împotriva propunerii Colegiului chestorilor, Preşedintele, în termen de 15 zile, instituie o comisie consultativă formată din 3 membri ai Comisiei pentru Justiţie şi 3 funcţionari. Membrii Comisiei pentru justiţie nu fac parte din Birou şi nu au fost aleşi în districtul în care îşi are domiciliul funcţionarul în cauză. Membrii Comisiei pentru justiţie şi funcţionarii nu pot fi implicaţi în dispută, nu pot avea calitatea de soţ, de partener cu care coabitează, mamă sau o rudă până la gradul al patrulea al funcţionarului în cauză. Funcţionarii din comisie trebuie să deţină cel puţin aceeaşi gradaţie ca şi cea a funcţionarului în cauză. 12 membri din colectiv sunt aleşi prin tragere la sorţi. Din această serie de candidaţi, vor fi aleşi 6 funcţionari de către membrii colectivului, Colegiul Funcţionarilor Generali va alege 3, fiind obligatoriu ca funcţionarii vorbitori de limbă franceză şi olandeză să fie reprezentaţi. Dintre solicitanţii neconvocaţi, cei trei membri ai personalului care au cea mai mare vechime în Camera Reprezentanţilor vor face parte din comisia consultativă. Preşedintele Comisiei consultative va fi desemnat de către Comitetul pentru justiţie, alegând membrul care a exercitat pe cea mai întinsă perioadă de timp un mandat parlamentar. Vor asista comisia, cu o voce consultativă, Secretarul, secretarul adjunct, directorul general al departamentelor de chestori şi şeful departamentului din care face parte funcţionarul, cu condiţia ca acesta să nu facă parte din conflict.  Comisia va da un aviz motivat cu privire la propunerea formulată de Colegiul chestorilor. În acest scop, se va citi dosarul şi va fi ascultat funcţionarul în cauză, care va fi somat cu cel puţin 8 zile în avans să se prezinte, şi poate fi asistat sau reprezentat de un apărător ales de el. Comisia poate audia şi alte persoane a căror opinie doresc să o asculte. Avizul Comisiei va fi transmis funcţionarului în termen de 60 de zile de la depunerea recursului. Acesta din urmă are o perioadă de 15 zile în care să prezinte o declaraţie de apărare în faţa preşedintelui Camerei Reprezentanţilor. Avizul, însoţit de posibila declaraţie de apărare, se anexează la dosarul care este trimis Biroului.

5. Fără a aduce atingere termenelor menţionate mai sus, Biroul va da o decizie cu privire la propunerea Colegiului chestorilor la prima sa reuniune ulterioară. Biroul nu poate impune decât o sancţiune mai mare decât cea propusă de Colegiu, după ce face referire la comisia consultativă pentru opinia sa.
Decizia Biroului este trimisă funcţionarului în termen de 15 zile.

IV.

Documentele, la care funcţionarul poate prezenta observaţii, împreună cu invitaţia de a se prezenta în faţa Colegiului funcţionarilor generali, în faţa Colegiului chestorilor sau a comisiei consultative, sunt trimise funcţionarului prin livrarea unui document scris sau o scrisoare înregistrată. În primul caz, perioada începe fix în ziua următoare semnării pentru recepţie. În al doilea caz, perioada începe în a treia zi lucrătoare de la data expedierii scrisorii înregistrate.

V. 
Termenele limită menţionate mai sus sunt suspendate în timpul intervalelor de dizolvare a Camerei Reprezentanţilor şi în timpul vacanţei parlamentare de vară.

VI.

Sancţiunea disciplinară intră în vigoare la data menţionată în decizie sau, în prima zi a lunii următoare deciziei, şi nu va avea niciun efect în perioada precedentă anunţării deciziei.

VII.

Un funcţionar care face obiectul procedurilor penale poate fi suspendat temporar de către Secretar sau, în absenţa acestuia, de către secretarul adjunct sau, în absenţa acestora în comun, de către directorul general al departamentelor chestorilor.
Pe parcursul primei sale reuniuni în urma acestei decizii, Colegiul chestorilor va decide cu privire la suspendarea temporară şi la o posibilă reducere a salariului. Salariul nu poate fi redus cu mai mult de jumătate şi nu poate fi mai mic decât indemnizaţia de şomaj pe care funcţionarul ar primi-o dacă acesta deţine asigurare socială pentru salariaţi. Numai în cazul în care acuzaţiile se referă la fapte incontestabile sau evenimente care au apărut în timpul exercitării funcţiilor în Camera Reprezentanţilor, procedurile penale vor suspenda procedura disciplinară şi decizia disciplinară. Oricare ar fi rezultatul procesului penal, numai autoritatea administrativă a Casei se poate pronunţa cu privire la instituirea unei proceduri disciplinare.

VIII.

Sancţiunea disciplinară se anulează:

- 2 ani, pentru o mustrare sau judecare;

- 3 ani, pentru deducerea din salariu şi suspendarea disciplinară;

- 5 ani, pentru retrogradare 

după data la care a intrat în vigoare, cu condiţia ca nicio altă sancţiune disciplinară să nu fi fost aplicată în acest timp.

Fără a aduce atingere efectului sancţiunii, anularea acesteia înseamnă că funcţionarul nu mai este luat în considerare pentru acordarea unei evaluări sau a unei promovări în carieră.

IX.

Procedura disciplinară poate face referire numai la evenimentele care apar sau sunt observate de către conducerea superioară în cauză, pe o perioadă de 6 luni care preced iniţierea procedurii. În cazul notificării unei sentinţe penale de către Ministerul Public, perioada de 6 luni începe să curgă de la această notificare.

Articolul 68
Funcţionarilor şi angajaţilor li se interzice să deranjeze membrii Biroului, chestorii şi membrii Camerei Reprezentanţilor cu solicitări privind situaţia lor personală.

IRLANDA

Linii directoare pentru personalul din cadrul Camerelor legislative care îşi desfăşoară activitatea împreună cu parlamentarii
Introducere

Asistenţa acordată parlamentarilor constituie un element esenţial al Serviciului parlamentar, al Planului nostru strategic pe perioada 2007-9. Personalul nostru are un rol important în sprijinirea exercitării funcţiilor de către membrii Camerelor legislative. În spiritul unui respect reciproc, membrii personalului lucrează împreună cu parlamentarii, cărora le acordă sprijin efectiv şi expertiză imparţială, reacţionând rapid şi pozitiv la solicitările acestora.  
Aceste linii directoare, precum şi indicatorii comportamentali asociaţi s-au elaborat pentru sprijinirea personalului nostru în munca desfăşurată cu parlamentarii, fie direct, fie prin intermediul asistenţilor parlamentari/asistenţilor de secretariat. În timp ce Codul privind standardele şi conduita în funcţia publică continuă să reprezinte codul legal ce trebuie respectat de toţi angajaţii, liniile directoare au scopul de a furniza personalului asistenţă suplimentară în domeniul nostru special. 
Valorile de bază

În activitatea desfăşurată cu parlamentarii, dorim ca personalul nostru să adere la următoarele valori de bază:

▪ Imparţialitate : să-şi îndeplinească în mod imparţial sarcinile în activitatea desfăşurată cu parlamentari având orientări politice diferite şi să-şi îndeplinească în mod corect  toate îndatoririle.
▪ Profesionalism: să demonstreze un înalt nivel de competenţă în îndeplinirea tuturor sarcinilor şi să se preocupe în mod corespunzător de solicitările parlamentarilor. 

▪ Receptivitat : să dovedească un înalt standard profesional în satisfacerea, în timp util, a necesităţilor parlamentarilor.

▪ Onestitate şi integritate: să soluţioneze problemele în mod corect, responsabil şi obiectiv şi să nu folosească niciun fel de influenţă nepotrivită pentru obţinerea unui beneficiu pentru sine sau pentru altul. 

Imparţialitate 

Ar trebui să:

▪ ne îndeplinim în mod echitabil sarcinile faţă de toţi parlamentarii şi să acţionăm la capacitate maximă pentru a asigura ca, în măsura posibilului, fiecare dintre aceştia să beneficieze de servicii având acelaşi standard, eficienţă şi calitate;

▪ nu dăm dovadă de subiectivitate în activitatea noastră; de exemplu, niciodată nu trebuie să dăm posibilitatea de a fi acuzaţi de favoritism faţă de un anumit parlamentar (i) sau de un anumit partid;

- acţionăm pe baza unui mandat clar, fondat pe politica şi practica Secretariatului.
Trebuie să :

▪ lucrezi cu conştiinciozitate pentru toţi parlamentarii ;

▪ asiguri asistenţă obiectivă şi bine documentată, fondată pe politica şi practica Secretariatului ;

▪ îţi păstrezi independenţa, astfel încât parlamentarii să aibă încredere în acţiunile şi consilierea noastră;

▪ îţi stabileşti clar mandatul în cazul încheierii unui acord cu un parlamentar. Dacă eşti nesigur, verifică-l împreună cu directorul, înainte de a te angaja să acţionezi. Asigură-te că înregistrezi astfel de acorduri şi că le comunici directorului tău şi unui coleg potrivit ;

▪ oferă, în mod egal şi nu în mod partizan, informaţii şi scurte prezentări tuturor parlamentarilor.
Nu trebuie să:

▪ favorizezi sau să acţionezi în mod discriminatoriu faţă de anumiţi parlamentari;

▪ permiţi ca opiniile politice personale să îţi influenţeze acţiunile sau consilierea ;

▪ foloseşti imparţialitatea drept scuză pentru a nu furniza serviciul sau a nu acorda asistenţa necesară cerută de o cooperare normală ;

▪ închei acorduri informale sau înţelegeri pentru care nu ai mandat şi/sau nu sunt înregistrate/comunicate.

Profesionalism 

Ar trebui să:

▪ lucrăm cu parlamentarii într-un mod profesionist şi prietenos, ţintind spre excelenţă în ce priveşte nivelul serviciului prestat ;

▪ folosim un limbaj corespunzător în raporturile cu parlamentarii, inclusiv în ce priveşte modul de adresare ;

▪ avem o ţinută potrivită pentru Parlament. Îndeosebi, ne aşteptăm ca personalul nostru să se îmbrace în mod inteligent şi profesionist ;

▪ depunem toate eforturile pentru a răspunde la ansamblul problemelor ridicate de parlamentari şi, dacă nu ştim răspunsul la o întrebare, să ne asumăm responsabilitatea de a-l identifica în cel mai scurt timp posibil şi de a ne reîntoarce la parlamentar într-un interval de timp bine definit, pentru a-l comunica ;

▪ nu « pasăm responsabilitatea » când ne confruntăm cu o problemă sau o cerere ; în acest scop, trebuie să o examinăm şi să furnizăm un răspuns corespunzător, chiar dacă problema respectivă intră în competenţa altei secţii ;

▪ tratăm dificultăţile sau conflictele într-un mod profesional şi structurat.

Trebuie să :

▪ analizezi situaţia înainte de a furniza parlamentarilor informaţii şi de a acorda consiliere ;

▪ fii decis şi ferm asupra a ceea ce se poate sau nu se poate, după ce cunoaşterea datelor problemei ;

▪ ai o ţinută vestimentară potrivită care să denote respect faţă de parlamentari şi Parlament ; 
▪ gestionezi, în mod constructiv şi fără emoţie, un conflict sau o divergenţă ;

▪ ai un comportament respectuos faţă de parlamentari, ţinând seama de faptul că astfel, meriţi să fii respectat la rândul  tău.
Nu trebuie să:

▪ te comporţi informal în situaţii formale în prezenţa parlamentarilor (de exemplu, să li te adresezi pe nume sau să faci glume nepotrivite) ;

▪ foloseşti, în prezenţa parlamentarilor, un limbaj necorespunzător (de exemplu, injurii), indiferent de circumstanţe ;

▪ ai o atitudine negativă, insinuantă, inflexibilă sau dezinteresată ;

▪ reacţionezi la mânie cu un comportament emoţional ;

▪ prezinţi parlamentarilor soluţii, fără a verifica, împreună cu colegii, dacă sunt acceptabile sau viabile ;

▪ critici, explicit sau implicit, colegii sau personalul.

Standarde de comportament

Cum ne manifestăm valorile noastre de bază.

Receptivitate

Ar trebui să:

▪ asigurăm furnizarea continuă de servicii de calitate pentru parlamentari, în vederea satisfacerii necesităţilor acestora;

▪ încercăm întotdeauna să fim utili şi să facem tot posibilul pentru a presta un serviciu sau a rezolva o problemă atunci când ni se cere, chiar dacă soluţia nu este evidentă ;
Trebuie să :

▪ fii întotdeauna util şi să încerci să soluţionezi problema, dacă aceasta poate fi soluţionată imediat ;

▪ încerci să mergi dincolo de cerinţele postului ;

▪ încerci să anticipezi necesităţile parlamentarilor şi să le răspunzi cu promptitudine ;

▪ abordezi problema dintr-o nouă perspectivă şi să te consulţi cu colegii din secţie sau din alte secţii – adesea puţină imaginaţie dă o soluţie la o problemă -, şi dacă ai vreun dubiu, trebuie să verifici aspectul în cauză cu directorul/colegii tăi.

Nu trebuie să :

▪ promiţi ceea ce nu poţi face ;

▪ aştepţi ca problemele să apară înainte de a fi abordate ;

▪ eviţi o problemă pentru a nu fi solicitat să te implici în soluţionarea acesteia.

Onestitate şi integritate

Ar trebui să:

▪ fim corecţi şi deschişi şi dacă am făcut o greşeală, să o corectăm cât mai repede posibil;

▪ fim meticuloşi şi să ne asigurăm de faptul că niciunul din serviciile prestate pentru parlamentari nu este influenţat de un câştig personal sau de un avantaj;  

▪ gestionăm întotdeauna, cu grijă şi în mod confidenţial, informaţiile private referitoare la parlamentari ; 
▪ luăm decizii pe baza normelor şi a legislaţiei relevante, precum şi a faptelor concrete existente ;

▪ nu încercăm niciodată să folosim influenţa politică în interesul nostru sau în interesul altuia.

Trebuie să:

▪ stabileşti în mod corect toate aspectele situaţiei;

▪ te asiguri că utilizezi în mod corespunzător şi eficient banii publici şi resursele folosite pentru serviciile prestate parlamentarilor ; 

▪ respecţi legea;

▪ gestionezi cu grijă informaţiile referitoare la parlamentari şi să păstrezi confidenţialitatea asupra acestora ;

▪ acorzi atenţie reprezentării corespunzătoare a instituţiei şi a parlamentarilor în contactele cu media.

Nu trebuie să:

▪ induci în eroare, cu bună ştiinţă, parlamentarii;

▪ dezvălui, fără autorizaţie, informaţii personale referitoare la parlamentari ;

▪ accepţi cadouri sau ospitalitate care, în mod rezonabil, ar putea fi considerate că ţi-ar compromite independenţa sau integritatea;

▪ faci lobby pe lângă parlamentari sau să acţionezi pentru obţinerea unui avantaj personal (de exemplu, niciodată să nu abordezi un parlamentar cu o problemă personală sau legată de carieră sau să faci lobby pentru sprijinirea unui proiect de afacere situat în afara regulilor normale ale managementului de proiect).
Concluzie

Pe bună dreptate, personalul Camerelor legislative ale Parlamentului este mândru de locul de muncă.

Ne mândrim cu valorile şi standardele noastre de comportament.

Sperăm ca fiecare să se ridice la înălţimea acestora şi,  în cadrul secţiilor şi între secţii, să se sprijine reciproc în aşa fel încât să putem oferi membrilor Camerelor legislative ale Parlamentului cele mai bune servicii.

PORTUGALIA

Regulamentul funcţionarilor parlamentari

Drepturi și obligații

Articolul 2

Obligații generale

Personalul parlamentar are următoarele îndatoriri generale:

a) Obligația de a urmări interesul public, care constă în obligația de a-l apăra cu respectarea Constituției, a legilor și a drepturilor și intereselor protejate prin lege ale cetățenilor;

b) Obligația de imparțialitate, care constă în a nu urmări avantaje directe sau indirecte, în bani sau alte avantaje din funcțiile pe care le exercită pentru ei înșiși sau pentru terțe părți;

c) Obligația de imparțialitate, care constă în îndeplinirea funcțiilor lor cu generozitate în raport cu interesele cu care se confruntă, fără discriminare în sens pozitiv sau negativ față de oricare dintre ele, dintr-o perspectivă de respect pentru egalitatea între forțele politice și între cetățeni;

d) Obligația de loialitate, care constă în îndeplinirea funcțiilor lor având ca prioritate obiectivele instituţiei, departamentului sau serviciului;

e) obligațiile de perseverență și punctualitate, care constau în prezentarea la locul de muncă în mod regulat și continuu, în conformitate cu reglementările în vigoare;

f) Obligația de diligență, care constă în înțelegerea și aplicarea normelor și reglementărilor legale, precum și a ordinelor și instrucțiunilor superiorilor ierarhici, și exercitarea funcțiilor lor în conformitate cu obiectivele care le sunt stabilite și utilizând competențele care sunt considerate adecvate;

g) Obligația de ascultare, care constă în a asculta și a îndeplini ordinele legitime ale superiorilor lor ierarhici, atunci când acestea sunt date în interesul serviciului și în forma prevăzută de lege.

h) Obligația de curtoazie, care constă în tratarea cu respect și politeţe a membrilor Adunării Republicii și a altor conducători de structuri politice, a superiorilor ierarhici și a colegilor, a membrilor forțelor de securitate și a personalului grupurilor parlamentare, a altor lucrători precum și a publicului larg;

i) Obligația de informare, care constă în punerea la dispoziția cetățenilor, în conformitate cu prevederile legale și statutare a informațiilor pe care aceștia le solicită, cu excepția numai a acelor informații care nu trebuie divulgate în condițiile acestor dispoziții;

j) Obligația de a se conforma normelor care reglementează sănătatea, igiena și siguranța la locul de muncă.

Articolul 3

Obligații speciale

1 - Personalul parlamentar are următoarele obligații speciale:

a) Datoria de neutralitate politică, care constă în a nu împărtăși, în exercitarea funcțiilor lor, nicio opinie politică de partid sau să aibă vreo preferință pentru vreo soluție legislativă politică, și să nu se angajeze în acte sau omisiuni care, în orice fel ar favoriza sau prejudicia o poziție politică în detrimentul sau avantajul unora sau a altora; 

b) Obligația de păstrare a secretului profesional cu privire la toate faptele și informațiile de care pot avea cunoștință în exercitarea sau ca urmare a exercitării funcțiilor lor;

c) Obligația secretului profesional, care constă în interzicerea furnizării oricăror informații care nu sunt publice sau de documente cu privire la lucrările Adunării Republicii fără o autorizație prealabilă de către autoritatea superioară;

d) Obligația de disponibilitate permanentă, care constă în îndeplinirea în totalitate a îndatoririlor derivate din regimul special de muncă, asigurând în permanență exercitarea sarcinilor necesare pentru ca activitățile parlamentare să funcționeze în mod corespunzător.

e) Datoria de a contribui la prestigiul Adunării Republicii;

f) Obligația de a participa activ la acțiunile de formare oferite acestora de către Adunarea Republicii ca mijloc de consolidare și îmbunătățire a capacității lor profesionale;

g) Obligația respectării regimului prevăzut în Capitolul III din prezentul statut, care reglementează decăderea din dreptul de a deține funcții care se dovedesc de natură să compromită sau să interfereze cu îndatoririle de care personalul parlamentar este ținut.

2 - Obligațiile privind secretul profesional și confidențialitatea încetează atunci când este în joc apărarea membrului personalului în procedurile disciplinare sau juridice, și numai în chestiuni ce țin de procedura respectivă. 

3 - Personalul parlamentar continuă să fie obligat să respecte îndatoririle privind secretul profesional și confidențialitatea în timpul suspendării, sau după ce au încetat să-și exercite funcțiile lor. 

Articolul 4

Drepturile profesionale

1 - Fără a aduce atingere dispozițiilor de drept general și având în vedere caracterul specific al activităților profesionale ale personalului parlamentar, astfel cum rezultă din natura și condițiile particulare de funcționare a Adunării Republicii, personalului parlamentar îi sunt garantate următoarele drepturi:

a) Să îndeplinească funcțiile specifice carierei din care fac parte și categoriei pe care o dețin;

b) La remunerarea corespunzătoare carierei și categoriei, în conformitate cu capacitățile, experiența, evaluarea performanței lor profesionale și durata serviciului;

c) La respectarea demnității lor profesionale și personale;

d) La îmbunătățirea continuă a capacității lor profesionale, printr-un sistem de formare specific adecvat, asigurându-li-se accesul la acțiuni interne și externe de formare;

e) La condiții de siguranță și de igienă pentru a-și îndeplini funcțiile lor;

f) La prevenirea bolilor, prin efectuarea examenelor medicale periodice și prin asigurarea faptului că funcțiile lor sunt potrivite pentru starea lor de sănătate.

g) La protecție în timpul bolii, pentru ei și familiile lor, în conformitate cu legislația aplicabilă personalului parlamentar care exercită funcții publice;

h) La un sistem de protecție socială, pentru ei și familiile lor, în special dreptul la serviciul public sau privat de pensii, la pensii de urmaș, de invaliditate și pensii militare de deces și a altor forme de asistență socială și de sprijin;

i) La o perioadă anuală de concediu plătit, cu plata remunerației la care ar fi avut dreptul în cazul în care ar fi lucrat efectiv, cu excepția alocației de masă;

j) Alte drepturi prevăzute în Constituție, lege și prezentul Statut.

2 - Personalul parlamentar mai are dreptul:

a) La a constitui în mod liber sindicate sau alte forme de asociere;

b) La negocierea colectivă, care urmează să fie efectuată prin intermediul organizațiilor sindicale ale acestora;

c) La participarea, prin intermediul organizațiilor reprezentative ale acestora, la toate aspectele legate de condițiile de muncă, în special punerea în aplicare a măsurilor referitoare la condițiile de igienă, sănătate și siguranță la locul de muncă și definirea politicii de dezvoltare profesională și de formare;

d) La alegerea unui reprezentant în Consiliul de Administrație pentru fiecare legislatură.

3 - Personalul parlamentar pensionat are dreptul la un card care permite accesul în sediul Adunării Republicii, în condițiile care urmează să fie stabilite în regulamentele de acces.

CAPITOLUL III

Garanțiile de imparțialitate și loialitate

Articolul 5

Principiul general

Funcțiile în Adunarea Republicii trebuie să se exercite în cadrul unui regim care necesită exclusivitate, iar exercitarea menționată este incompatibilă cu orice altă funcție publică sau privată sau orice funcție sau activitate care ar putea afecta loialitatea și independența membrului personalului parlamentar precum și îndeplinirea completă de către acesta a îndatoririlor prevăzute în prezentul Statut.

Articolul 6

Cumulul cu alte funcții publice

1 - În mod excepțional, exercitarea funcțiilor în Adunarea Republicii poate fi cumulată cu cea a altor funcții publice atunci când acestea din urmă nu sunt remunerate și există un interes public manifestat în faptul cumulării (care să justifice cumularea).

2 - Atunci când sunt remunerați și există un interes public manifestat în cumulare, exercitarea altor funcții publice poate fi autorizată, dar numai în următoarele cazuri:

a) Funcțiile din oficiu;

b) Activitățile de reprezentare;

c) Activități didactice de învățământ superior sau activități de cercetare, fără a aduce atingere îndeplinirii în întregime a săptămânii de lucru și cu condiția ca aceastea să nu se suprapună cu programul de lucru corespunzător funcției principale cu mai mult de o treime;

d) organizarea de conferințe, cursuri, acțiuni de formare de scurtă durată și alte activități de aceeași natură.

3 - Personalul parlamentar poate fi desemnat să participe la comitetele naționale sau internaționale și grupuri de lucru.

Articolul 7

Cumulul cu funcții private

1 - Exercitarea funcțiilor în Adunarea Republicii poate fi cumulată cu activități private, numai în conformitate cu următoarele alineate.

2 - Fie remunerate sau nu și fie ele asumate personal sau printr-un intermediar, niciun membru al personalului parlamentar nu poate cumula funcții private sau activități în cadrul regimurilor de lucru autonome sau subordonate care concurează cu sau sunt similare și intră în conflict cu funcțiile parlamentare pe care el le efectuează, subminând astfel sarcinile prevăzute în prezentul statut.

3 - Prevederile alineatului precedent se aplică în mod special la funcții sau activități al căror conținut este identic cu cel al funcțiilor pe care el le îndeplineşte, sunt întreprinse permanent sau în mod obişnuit şi sunt îndreptate către acelaşi cerc de destinatari.

4 - Fie remunerate sau nu şi fie ele întreprinse în cadrul unui regim de lucru autonom sau a unuia subordonat, niciun membru al personalului parlamentar, personal sau prin intermediar, nu poate să cumuleaze funcţii sau activităţi particulare care:

a) Legea le consideră incompatibile cu funcţiile parlamentare;

b) Sunt efectuate în cadrul unui program care se suprapune, chiar şi parţial, cu cea a funcţiilor sale parlamentare;

c) Să compromită loialitatea şi imparţialitatea necesară pentru desfăşurarea activităţii sale parlamentare;

d) Să aducă prejudicii interesului public sau a drepturilor şi intereselor protejate prin lege ale cetăţenilor.

Articolul 8

Autorizarea cumulului de funcţii

1 - Cumularea funcţiilor în cazurile prevăzute în articolele anterioare depind de autorizarea de către Secretarul general al Adunării Republicii.

2 - Ordinul de autorizare sau refuzul de cumulare trebuie să fie întotdeauna justificate în mod corespunzător.

3 - Cererile depuse în acest scop trebuie să conţină:

a) locul în care funcţia sau activitatea care urmează să fie cumulate vor fi exercitate;

b) Programul în care funcţia sau activitatea urmează să fie exercitată;

c) Remuneraţia care urmează să fie primită, atunci când este cazul;

d) Dacă activitatea care trebuie efectuată se desfăşoară în cadrul unei organizaţii autonome sau cu caracter subordonat, precum şi conţinutul respectiv;

e) Motivele pentru care solicitantul consideră că acest cumul este de interes public manifest sau că nu intră sub incidenţa dispoziţiilor alineatului (4) literele (a) şi (d) din articolul precedent, după caz;

f) Motivele pentru care solicitantul consideră că nu există niciun conflict cu funcţiile pe care le îndeplineşte, şi anume motive pentru care consideră că funcţiile care urmează să fie cumulate nu posedă caracteristicile menţionate la alineatele (2), (3) şi alineatul (4) litera (c) din articolul anterior;

g) Declaraţia că va înceta imediat funcţia sau activitea cumulată, în cazul apariţiei unui conflict neprevăzut.

4 - Înalţii funcţionari cărora personalul parlamentar li se raportează direct trebuie, ca la încetarea detaşării lor, să verifice dacă există situaţii neautorizate care implică cumularea de funcţii şi, în general, trebuie monitorizată respectarea strictă a garanţiilor de imparţialitate în îndeplinirea funcţiilor parlamentare. 

Articolul 9

Decăderea din drepturi

Personalul parlamentar nu poate să exercite funcţii în birourile grupurilor parlamentare, de orice fel.

Articolul 10

Conflict de interese
1 - Personalul parlamentar nu poate:

a) Fie personal, fie printr-un intermediar, fie ca salariat sau pe baza unei activităţi independente, sub un regim de lucru subordonat sau autonom, să furnizeze terţilor servicii în legătură cu studiul, pregătirea sau finanţarea proiectelor, aplicaţiilor sau solicitărilor ce urmează să fie prezentate organelor, departamentelor sau serviciilor Adunării Republicii în vederea examinării sau deciziei;

b) Nu pot beneficia personal şi în mod abuziv de acte sau să fie parte la contracte atunci când au intervenit sau au participat la procesul de formare respectiv;

c) Să acţioneze în calitate de consilier juridic în acţiuni civile împotriva Adunării Republicii în orice jurisdicţie.

2 - Următoarele interese sunt echivalente cu interesul unui membru al personalului parlamentar astfel cum este definit în paragraful anterior:

a) Acela al soţului său, atunci când nu sunt separaţi, ascendenţii şi descendenţii săi de orice grad, rude colaterale până la gradul al doilea, precum şi orice persoană care coabitează cu el, în condiţiile prevăzute la articolul 2020 din Codul civil;

b) al oricărei societăţi în al cărei capital social, direct sau indirect,  deţine o participaţie de cel puţin zece la sută, fie în nume propriu sau în comun cu persoanele menţionate în paragraful anterior.

3 - În sensul prevederilor Codului de procedură administrativă, personalul parlamentar trebuie să-i notifice superiorului ierarhic existenţa uneia dintre situaţiile menţionate în paragraful anterior, înainte ca deciziile, actele sau contractele menţionate la alineatul (1 ) să fie luate, efectuate sau încheiate.

Articolul 11

Încălcarea îndatoririlor

Sancţiunile disciplinare sunt prevăzute în Statutul disciplinar care reglementează statutul lucrătorilor care exercită funcţii publice se aplică în cazul încălcării obligaţiilor prevăzute în prezentul capitol.
SPANIA

În art.72.1 din Constituţie se stipulează autonomia deplină a Parlamentaului şi a faptului că cele două Camere îşi stabilesc propriile Regulamente şi de comun acord Statutul comun.

Unicitatea sistemului de organizare a funcţionarilor din cadrul parlamentului, consacrată în istorie şi protejată de art.72.1 din Constituţie, răspunde la natura specială a activităţii parlamentare şi prin urmare să garanteze cea mai bună performnaţă.

Dualitatea Camerelor, deşi este caracteristică constitutivă a Parlamentului, nu afectează unitatea Statutului personalului său.
Statutul funcţionarilor din cadrul celor două Camere ale Parlamentului

Drepturi şi obligaţii

Articolul 58 Obligaţiile funcţionarilor.

Se cere funcționari în serviciul activ:

· a păstra respect pentru Constituţie şi alte acte legislative

· a respecta programul de lucru stabilit prin Regulament

· îndeplinirea strictă, imparţială şi sârguincioasă a obligaţiilor proprii de birou sau prin prisma poyiţiei pe care o deţin, colaborând cu superiorii şi colegii săi şi să coopereze pentru a îmbunătăţi serviciile;

· să păstreze confidenţialitatea strictă în ceea ce priveşte aspectele cunoscute prin prisma funcţiei lor;
· să acorde atenţia cuvenită superiorilor şi membrilor Camerelor, publicului şi subordonaţilor, prin îndeplinirea sarcinilor;
· să îndeplinească sarcinile emise de către superiorii lor;
· să acţioneze cu imparţialitate politică absolută în exercitarea funcţiilor lor şi să se abţină de la activitatea politică în cadrul Camerelor
Art.60 Regimul incompatibilităţilor

Exercitarea atribuţiilor unui loc de muncă corespunzătorde personalului inclus în domeniul de aplicare al Statutui celor două Camere este incompatibilă cu exercitarea oricărei funcții, profesii sau activități publice sau private care pot împiedica sau să afecteze îndeplinirea strictă a sarcinilor lor sau a compromite acestora imparțialitatea sau independența.

Sunt considerate activităţi în sectorul public cele îndeplinite de către membrii aleși ai Parlamentului European, membrii aleși ai adunărilor legislative ale comunităților autonome și corporații locale, și toate autoritățile publice, inclusiv administrarea justiției și a entităților conexe, organizații și companii care îdeplinesc servicii medicale şi de asistenţă medicală.

Funcţionarii Parlamentului nu pot face parte din consiliile de administraţie sau din organele de conducere ale entităţilor din companiile publice sau private care reprezintă sectorul public.

Un funcţionar aflat în serviciu activ în una din cele două Camere ale Parlamentului nu se poate angaja în niciun caz în una din următoarele activităţi: --- efectuarea de activităţi private, inclusiv cu caracter profesional, fie pe cont propriu sau prin alte entităţi, sau aducerea de servicii ca persoane fizice;

· membru în consilii de administraţie sau organisme ale unor societăţi sau entităţi private;

· exercitarea activităţilor profesionale cu profit privat, comerciale sau industriale, în cazul în care acestea ar putea compromite imparţialitatea sau independenţa funcţionarului sau să afecteze îndeplinirea sarcinilor acestuia.

· Consultanţă pentru partidele politice, grupuri parlamentare, sindicate, asociaţii de afaceri sau orice grup sau asociaţie care este în mod direct legată de îndeplinirea funcţiei din Parlament;

· Intervenţie profesională în controlul judiciar;

· Intervenţie profesională în dispute electorale de orice fel, de natură litigioasă sau nu;

· Consultanţă persoanelor publice sau private în elaborarea unor acte, texte, de reglementare sau de altă natură care urmează să fie aprobate de către Guvern, pentru a fi prezentat camerelor, sau deja se află în procedură parlamentară.

Funcţionarii nu pot invoca sau face uz de statutul lor pentru exercitarea de activităţi comerciale, industrilale sau profesionale.

Recunoaşterea compatibilităţii

Cu excepţia celor prevăzute anterior, exercitarea tuturor tipurilor de activităţi private sau publice profesionale, de muncă, comerciale sau industriale necesită recunoaştere prealabilă.

Funcţionarul care doreşte o astfel de recunoaştere trebuie să trimită o solicitare către conducerea Camerei respective cu toate datele în detaliu.  Ulterior se va transmite o decizie motivată de recunoaştere a compatibilităţii sau incompatibilităţii.

Recunoaşterea compatibilităţii permite exercitarea unei alte activităţii în conformitate cu termenii reyoluţiei. O astfel de rezoluţie nu poate schimba programul de lucru al funcţionarului şi poate fi anulată automat în cazul schimbării termenilor stabiliţi.
Sunt exceptate de la necesitatea obţinerii unei recunoaşteri a compatibilităţii a următoarelor activităţi:

· activităţi derivate din administrarea bunurilor personale sau de familie;

· administrarea seminariilor sau cursurilor de predare sau de conferinţe în centrele oficiale pentru formarea funcţionarilor publici sau a profesorilor, ele nu au un caracter permanent sau obişnuit sau implică mai mult de 75 de ore pe an;

· producţii şi publicaţii literare, artistice, ştiinţifice şi tehnice, precum şi derivate ale acestora, cu condiţia ca acestea să nu apară ca urmare a unei relaţii de livrare a unui loc de muncă;

· participarea ocazională la seminarii şi programe în orice mediu de comunicare socială;

· colaborarea şi participarea ocazional la conferinţe, seminarii, cursuri profesionale;

· activitatea de instruire în unităţile de învăţământ dar fără să afecteze orele de lucru ca funcţionar în cadrul parlamentului;
UNGARIA

Principiile de bază ale eticii profesionale
(Anexa 21 a Ghidului pentru funcţia publică)
1. Loialitate şi angajament
Sarcinile trebuie îndeplinite în mod loial şi respectând angajamentul asumat prin  jurământul funcţionarului public :
a) manifestare de loialitate faţă de Constituţie;
b) respectarea şi aplicarea legislaţiei din Ungaria;

c) manifestare de loialitate faţă de scopurile şi sarcinile organizaţionale stabilite de director. 

2. Prioritate acordată intereselor naţionale

Sarcinile trebuie îndeplinite în interesul naţiunii: 

a) funcţia trebuie exercitată în folosul naţiunii;

b) interesele naţiunii şi ale instituţiei trebuie să aibă prioritate faţă de interesul individual sau de grup.

3. Servicii îndeplinite în mod corect şi echitabil

Sarcinile trebuie îndeplinite cu corectitudine şi în mod echitabil:

a) trebuie depuse eforturi pentru ca, în limitele legii, aplicarea normelor legislative să respecte cadrul legal şi normele etice;

b) luarea deciziilor – potrivit legii – să fie guvernată de luciditate;

c) pe cât posibil, în procesul de soluţionare a problemelor administrative, să se protejeze interesele solicitantului.

4. Demnitate şi onoare

Sarcinile trebuie îndeplinite cu demnitate şi onoare:

a) comportamentul la locul de muncă să reflecte respectul faţă de Parlament;

b) viaţa şi comportamentul în afara locului de muncă să confirme încrederea cetăţenilor acordată instituţiilor statului şi personalului acestora şi, îndeosebi, Parlamentului;

c) cerinţele legale şi morale impuse funcţionarilor publici la locul de muncă şi în afara locului de muncă să fie respectate.

5. Fără prejudecăţi
Sarcinile trebuie îndeplinite fără prejudecăţi:

a) comportamentul şi deciziile referitoare la persoane să fie determinate de acţiunile celor implicaţi ;

b) sarcinile să fie îndeplinite necondiţionat, în mod nepărtinitor ;

c) procesul de soluţionare a problemelor administrative să fie complet independent de persoana solicitantului.

6. Apolitism

Sarcinile trebuie îndeplinite în mod apolitic :

a) funcţionarii publici trebuie să participe în mod egal la lucrările grupurilor parlamentare din Parlamentul ungar;

b) funcţionarul public nu trebuie să se lase influenţat de problemele personale, de apartenenţa politică, de gradul de rudenie sau de antipatie şi trebuie să aplice şi să respecte reglementările legale ;
c) funcţionarul public trebuie să se abţină de la orice activitate politică sau de la exprimarea unui punct de vedere care să pună la îndoială imparţialitatea în îndeplinirea atribuţiilor de serviciu ;

d) activitatea profesională trebuie clar delimitată de activitatea sindicatelor sau a organizaţiilor neguvernamentale.

7. Responsabilitate şi profesionalism

Sarcinile trebuie îndeplinite cu responsabilitate şi profesionalism:

a) lucrările trebuie efectuate cu seriozitate;

b) atribuirea faptelor şi luarea deciziilor trebuie să aibă în vedere consecinţele previzibile;

c) competenţele profesionale trebuie exercitate în mod corespunzător;

d) procesul de formare şi perfecţionare a cunoştinţelor profesionale trebuie să fie continuu;

e) sprijinirea dezvoltării profesionale a personalului să se efectueze prin transfer de cunoştinţe şi de experienţă.

8. Cooperare

Sarcinile trebuie îndeplinite în colaborare cu ceilalţi actori implicaţi, prin:

a) realizarea unei cooperări strânse cu personalul Parlamentului ungar, cu alte agenţii guvernamentale şi cu publicul larg;

b) realizarea unei comunicări deschise cu solicitanţii din mediul extern, în vederea clarificării conflictelor profesionale şi a celor personale;

c) realizarea cooperării cu sindicatele.

9. Măsuri echilibrate

Măsurile luate trebuie să fie echilibrate:

a) instrumentele de sprijinire a realizării acestor obiective specifice trebuie alese fără a stabili sarcini şi a provoca daune nejustificate, nici pentru public, nici pentru ceilalţi;

b) realizarea echilibrului între rezultate şi priorităţi, în executarea sarcinilor.

10. Protejarea intereselor

Sarcinile trebuie îndeplinite protejându-se interesele Parlamentului:

a) îndeplinirea sarcinilor trebuie să aibă în vedere apărarea drepturilor persoanelor în cauză şi validarea intereselor legitime ale acestora;

b) realizarea sarcinilor trebuie să corespundă cerinţelor de securitate impuse şi reglementate.
11. Exemple de urmat

În cazul deţinerii unei funcţii de conducere, trebuie luată în considerare puterea exemplului:

a) toate cerinţele juridice şi morale respectate de lider trebuie să constituie un exemplu de urmat pentru personal;

b) modul de îndeplinire a obligaţiilor speciale ale liderului trebuie să devină un exemplu de responsabilitate pentru cei care nu au astfel de obligaţii.
12. Punerea în practică a atribuţiilor profesionale

Titularul unui post de conducere trebuie să-şi realizeze sarcinile în funcţie de cerinţele specifice postului:

a) deciziile privind personal trebuie luate pe baza cerinţelor profesionale;

b) pentru a fi îndeplinite şi pentru a corespunde scopurilor propuse, hotărârile unui conducător cu rang superior trebuie stabilite în funcţie de cerinţele profesionale specifice;

c) cerinţele profesionale trebuie îndeplinite.

13. Obligativitatea controlului îndeplinirii sarcinilor

Permanent, personalul de conducere trebuie să solicite personalului aflat în subordine să-şi îndeplinească sarcinile: 

a) personalul trebuie înştiinţat oral şi, dacă este necesar, în scris, asupra comportamentului cerut de lider;

b) în cazul încălcării obligaţiilor, se vor aplica în mod constant sancţiuni justificate şi proporţionale cu gravitatea faptei.

ANEXA

Codul european al bunei conduite administrative
Articolul 1

Prevederi generale

În raporturile cu publicul, instituţiile şi funcţionarii acestora vor respecta principiile stabilite în prezentul Cod al bunei conduite administrative, denumit în cele ce urmează „codul”.

Articolul 2

Domeniul specific de aplicare

1. Codul se aplică tuturor funcţionarilor şi altor angajaţi cărora li se aplică Statutul personalului şi Condiţiile de angajare a altor angajaţi, cu privire la raporturile acestora cu publicul. În cele ce urmează, termenul funcţionar se va referi atât la funcţionari, cât şi la ceilalţi angajaţi.

2. Instituţiile și administraţiile acestora vor lua măsurile necesare în vederea asigurării faptului că prevederile prezentului cod se aplică, de asemenea, altor angajaţi ai acestora, cum ar fi persoanele angajate în baza contractelor de drept privat, experţilor detaşaţi din cadrul administraţiei publice naţionale şi stagiarilor.

3. Termenul „publicul” desemnează persoanele fizice și juridice, indiferent dacă acestea domiciliază sau îşi au sediul social într-un stat membru sau nu.

4. În înţelesul prezentului cod: a. termenul „instituţie” desemnează o instituție, un organism, un oficiu sau o agenție a Uniunii europene; b. „funcţionar” reprezintă un funcţionar sau alt angajat al Uniunii Europene.

Articolul 3

Domeniul relevant de aplicare

1. Prezentul cod conţine principiile generale de bună conduită administrativă, care se aplică tuturor raporturilor dintre instituţii şi administraţiile acestora şi public, cu excepţia cazului în care acestea cad sub incidenţa unor prevederi specifice.

2. Principiile stabilite în prezentul cod nu se aplică raporturilor dintre instituţii și oficialii acestora. Respectivele raporturi cad sub incidenţa Statutului personalului.

Articolul 4

Legalitate

Funcţionarul va acţiona în conformitate cu legea și va aplica normele şi procedurile stabilite de legislaţia Uniunii.

În special, funcţionarul se va asigura că deciziile care afectează drepturile sau interesele persoanelor au o bază legală și conţinutul acestora este conform legii.

Articolul 5

Nediscriminare

1. În procesarea cererilor publicului şi în adoptarea deciziilor, funcţionarul va asigura respectarea principiului de egalitate a tratamentului. Persoanele care se află în aceeaşi situaţie vor fi tratate într-o manieră similară.

2. În cazul unei diferenţieri a tratamentului, funcţionarul se va asigura că acest fapt este justificat de caracteristicile obiective relevante ale cazului particular.

3. Funcţionarul va evita în special orice discriminare nejustificată între membrii publicului, bazată pe naţionalitate, sex, rasă, culoare, origine etnică sau socială, trăsături genetice, limbă, religie sau credinţă, opinii politice sau de altă natură, apartenenţă la o minoritate naţională, proprietate, naştere, handicap, vârstă sau orientare sexuală.

Articolul 6

Proporţionalitate

1. În adoptarea deciziilor, funcţionarul se va asigura că măsurile luate sunt proporţionale cu scopul urmărit. În special, funcţionarul va evita limitarea drepturilor cetăţenilor sau impunerea

unor obligaţii în sarcina acestora, în cazul în care aceste limitări sau sarcini nu se află într-un raport rezonabil cu scopul acţiunii urmărite.

2. În adoptarea deciziilor, funcţionarul va respecta echilibrul corect între interesele persoanelor particulare şi interesul publicului larg.

Articolul 7

Lipsa abuzului de putere 

Puterile vor fi exercitate exclusiv în scopul în care au fost conferite de prevederile relevante. În special, funcţionarul va evita folosirea acestor puteri în scopuri care nu au bază legală

sau care nu sunt justificate de niciun interes public.

Articolul 8

Imparţialitate şi independenţă

1. Funcţionarul va fi imparţial şi independent. Funcţionarul se va abţine de la orice acţiune arbitrară care afectează în mod negativ publicul, precum şi de la orice tratament preferenţial acordat în baza oricăror motive.

2. Conduita funcţionarului nu va fi niciodată ghidată de interese personale, familiale sau naţionale sau de presiuni politice. Funcţionarul nu va participa la adoptarea niciunei decizii în care acesta sau aceasta, sau orice membru apropiat al familiei sale deţine un interes financiar.

Articolul 9

Obiectivitate

În adoptarea deciziilor, funcţionarul va lua în considerare factorii relevanţi şi va acorda fiecărui asemenea factor ponderea adecvată în luarea deciziei, ignorând orice elemente irelevante.

Articolul 10

Așteptări legitime, consecvenţă și avizare

1. Funcţionarul va fi consecvent în propria sa conduită administrativă, precum și în activitatea administrativă a instituţiei. Funcţionarul va aplica practicile administrative uzuale (normale)

ale instituţiei, cu excepţia cazului în care vor exista motive legitime de derogare de la aceste practici într-un anumit caz.

În cazul în care asemenea motive există, ele vor fi înregistrate în scris.

2. Funcţionarul va respecta aşteptările legitime și rezonabile ale publicului, conform modului în care a acţionat instituţia în trecut.

3. Ori de câte ori va fi necesar, funcţionarul va aviza publicului modalitatea în care va fi urmărită o problemă care intră în atribuţiile acestuia/acesteia şi maniera de rezolvare a problemei.

Articolul 11

Corectitudine

Funcţionarul va acţiona într-o manieră imparţială, corectă și rezonabilă.

Articolul 12

Amabilitate

1. Funcţionarul va fi dedicat îndatoririlor sale de serviciu, corect, amabil şi accesibil în raporturile cu publicul. În cadrul răspunsurilor la corespondenţă, la apelurile telefonice și la mesajele electronice, funcţionarul va încerca să acorde tot sprijinul posibil şi va răspunde la întrebările adresate cât mai complet şi exact posibil.

2. În cazul în care funcţionarul nu are atribuţii legate de problema în cauză, va îndruma cetăţeanul către funcţionarul competent.

3. În cazul producerii unei erori care afectează în mod negativ drepturile sau interesele unei persoane, funcţionarul îşi va cere scuze pentru aceasta și va depune toate eforturile în vederea corectării într-o manieră cât mai oportună a efectelor negative datorate erorii sale şi va informa persoana respectivă cu privire la orice drepturi de atac, în conformitate cu articolul 19 din cod.

Articolul 13

Transmiterea răspunsului la scrisori în limba cetăţeanului 

Funcţionarul se va asigura că fiecare cetăţean al Uniunii sau oricare membru al publicului care se adresează în scris instituţiei într-una din limbile tratatului va primi un răspuns redactat în aceeaşi limbă. Această prevedere se aplică în măsura posibilă persoanelor juridice, cum

ar fi asociaţiile (ONG-uri) și societăţile.

Articolul 14

Confi rmarea de primire şi indicarea funcţionarului competent

1. Pentru fiecare scrisoare sau reclamaţie adresată instituţiei se va primi, în termen de două săptămâni, o confirmare de primire, cu excepţia cazului în care, în acest termen, va putea fi trimis un răspuns pe fondul problemei.

2. Răspunsul sau confirmarea de primire va indica numele şi numărul de telefon al funcţionarului însărcinat cu soluţionarea problemei, precum şi serviciul în cadrul căruia acesta sau aceasta îşi desfăşoară activitatea.

3. Nu va fi necesară transmiterea unei confirmări de primire sau a unui răspuns în cazul în care scrisorile sau reclamaţiile sunt abuzive prin numărul excesiv al acestora sau prin natura repetitivă sau inutilă a acestora.

Articolul 15

Obligaţia transferării către serviciul competent din cadrul instituţiei

1. În cazul adresării sau transmiterii unei scrisori sau a unei reclamaţii destinate instituţiei către o direcţie generală, direcţie sau unitate care nu are competenţa de a soluţiona aspectele

ridicate, serviciile acesteia se vor asigura că dosarul va fi transferat fără întârziere serviciului competent din cadrul instituţiei.

2. Serviciul care a primit iniţial scrisoarea sau reclamaţia va informa autorul cu privire la acest transfer și va indica numele și numărul de telefon al funcţionarului căruia i-a fost transferat dosarul.

3. Funcţionarul va atrage atenţia persoanei sau organizaţiei cu privire la orice erori sau omisiuni din cadrul documentelor și îi va acorda acesteia posibilitatea rectificării acestora.

Articolul 16

Dreptul de a fi audiat şi de a da declaraţii 

1. În cazurile referitoare la drepturile sau interesele persoanelor, funcţionarul se va asigura de respectarea dreptului la apărare pe parcursul fiecărei etape a procedurii de adoptare a deciziilor.

2. Fiecare membru al publicului va avea dreptul, în cazurile în care urmează să fie adoptată o decizie care îi afectează drepturile sau interesele, să depună note scrise și, ori de câte ori va fi necesar, să prezinte comentarii verbale anterior adoptării deciziei.

Articolul 17

Termen rezonabil aferent adoptării deciziilor

1. Funcţionarul va asigura adoptarea unei decizii cu privire la fiecare cerere sau reclamaţie adresată instituţiei într-un termen rezonabil, fără întârziere, şi în orice caz nu mai târziu de două luni de la data primirii acesteia. Aceeaşi regulă se aplică şi în cazul răspunsurilor la scrisorile primite din partea publicului şi al răspunsurilor la notele administrative transmise de funcţionar superiorilor săi, prin care solicită instrucţiuni legate de decizia care urmează să fie adoptată.

2. În cazul în care, datorită complexităţii problemelor ridicate, nu se poate adopta o decizie asupra unei cereri sau reclamaţii în termenul mai sus menţionat, funcţionarul va informa cât mai curând posibil autorul acesteia în acest sens. În această situaţie, o decizie definitivă va trebui comunicată autorului în cel mai scurt timp.

Articolul 18

Obligaţia de a menţiona temeiul deciziilor

1. Fiecare decizie adoptată de instituţie, care poate afecta în mod negativ drepturile sau interesele unei persoane particulare, va menţiona temeiurile pe care se bazează, indicând în mod clar faptele relevante şi baza legală a deciziei.

2. Funcţionarul va evita adoptarea de decizii bazate pe temeiuri sumare sau vagi sau care nu conţin un raţionament individual.

3. Dacă datorită numărului ridicat de persoane vizate de decizii similare nu este posibilă comunicarea în detaliu a temeiurilor care stau la baza adoptării deciziilor, iar în cazurile în care se trimit răspunsuri standard în acest sens, funcţionarul va furniza ulterior cetăţeanului care a solicitat aceasta în mod expres raţionamentul individual.

Articolul 19

Indicarea posibilităţilor de atac

1. O decizie a instituţiei care ar putea afecta în mod negativ drepturile sau interesele unei persoane particulare va conţine o indicaţie referitoare la posibilităţile de atac existente pentru

contestarea deciziei. În special, va indica natura mijloacelor de recurs, organele înaintea cărora pot fi exercitate acestea, și termenele de exercitare a acestora.

2. Deciziile se vor referi în special la posibilitatea iniţierii unor proceduri judiciare și depunerii de reclamaţii la Ombudsman, în condiţiile prevăzute la articolele 263 și respectiv 228 din Tratatul privind funcţionarea Uniunii Europene.

Articolul 20

Notifi carea deciziei

1. Funcţionarul va asigura ca persoanele ale căror drepturi sau interese sunt afectate de o decizie să fie notificate în  scris imediat după adoptarea acesteia.

2. Funcţionarul se va abţine de la comunicarea deciziei către alte surse anterior informării persoanei sau persoanelor vizate.

Articolul 21

Protecţia datelor

1. Funcţionarul care procesează date cu caracter personal referitoare la un cetăţean va respecta intimitatea şi integritatea persoanei, în conformitate cu prevederile Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecţia persoanelor fizice în legătură cu procesarea datelor cu caracter personal de către instituţiile şi organismele Comunităţii şi libera circulaţie a acestor date.
2. Funcţionarul va evita în special procesarea datelor cu caracter personal în scopuri nelegitime sau transmiterea acestor date către persoane neautorizate.

Articolul 22

Solicitarea de informaţii 

1. Ori de câte ori problema în discuţie cade în sfera sa de competenţă, funcţionarul va aduce la cunoştinţa publicului informaţiile solicitate. Ori de câte ori va fi cazul, funcţionarul va aviza cu privire la modalitatea de iniţiere a unei proceduri administrative aflate în sfera sa de competenţă. Funcţionarul se va asigura că informaţiile comunicate sunt clare şi inteligibile.

2. În cazul în care o solicitare de informaţii exprimată verbal este mult prea complicată sau mult prea vastă, funcţionarul va recomanda persoanei vizate să își formuleze cererea în scris.

3. În cazul în care un funcţionar nu poate divulga informaţiile solicitate datorită caracterului lor confidenţial, atunci acesta, în conformitate cu prevederile articolului 18 din prezentul cod, va indica persoanei vizate motivele pentru care nu poate comunica informaţiile.

4. În urma solicitărilor de informaţii cu privire la probleme care nu se află în sfera sa de competenţă, funcţionarul va îndruma solicitantul către persoana competentă, indicând numele şi numărul de telefon al acesteia. În urma solicitărilor de informaţii referitoare la altă instituţie sau alt organism al Comunităţii, funcţionarul va îndruma solicitantul către respectiva instituţie sau respectivul organism.

5. Dacă este cazul, în funcţie de obiectul solicitării, funcţionarul va îndruma persoana care solicită informaţii către serviciul responsabil cu informarea publicului din cadrul instituţiei.

Articolul 23

Solicitarea accesului publicului la documente

1. Funcţionarul va instrumenta cererile legate de accesul la documente în conformitate cu normele adoptate de instituţie și în conformitate cu principiile și limitările generale stabilite în Regulamentul (CE) nr. 1049/2001 al Parlamentului European și al Consiliului.

2. În cazul în care funcţionarul nu poate răspunde unei solicitări verbale legată de accesul la documente, cetăţeanului i se va recomanda să o formuleze în scris.

Articolul 24

Păstrarea evidenţelor adecvate

Departamentele instituţiei vor păstra evidenţe adecvate ale corespondenţei primite şi transmise, ale documentelor primite şi ale măsurilor luate de acestea.

Articolul 25

Publicitatea codului

1. Instituţia va lua măsuri eficiente de informare a publicului cu privire la drepturile de care beneficiază în virtutea prezentului cod. Dacă este posibil, instituţia va asigura posibilitatea accesării textului în format electronic, pe pagina sa de internet.

2. În numele tuturor instituţiilor, Comisia va publica şi distribui codul către cetăţeni, sub forma unei broşuri.

Articolul 26

Dreptul de a adresa reclamaţii către Ombudsmanul European 

Orice nerespectare de către o instituţie sau un funcţionar a principiilor stabilite de prezentul cod va putea face obiectul unei reclamaţii adresate Ombudsmanului European în conformitate cu prevederile articolului 228 din Tratatul privind funcţionarea Uniunii Europene şi ale Statutului Ombudsmanului European.

Articolul 27

Analiza funcţionării 

Fiecare instituţie va analiza implementarea codului după doi ani de funcţionare şi va informa Ombudsmanul European cu privire la rezultatele analizei sale.

� Prezentăm în Anexa forma completă a Codului  european al bunei conduite administrative.


� � HYPERLINK "http://www.ombudsman.europa.eu/ro/resources/code.faces#/page/1" ��http://www.ombudsman.europa.eu/ro/resources/code.faces#/page/1�





� � HYPERLINK "http://www.europarl.europa.eu/atyourservice/ro/20150201PVL00050/Etic%C4%83-%C8%99i-transparen%C8%9B%C4%83" ��http://www.europarl.europa.eu/atyourservice/ro/20150201PVL00050/Etic%C4%83-%C8%99i-transparen%C8%9B%C4%83� 


� � HYPERLINK "http://ec.europa.eu/civil_service/docs/toc100_en.pdf" ��http://ec.europa.eu/civil_service/docs/toc100_en.pdf�





� � HYPERLINK "http://www.ombudsman.europa.eu/fr/resources/publicserviceprinciples.faces/ro/11650/html.bookmark" ��http://www.ombudsman.europa.eu/fr/resources/publicserviceprinciples.faces/ro/11650/html.bookmark�





� Code of Ethics for Civil Servants


� HYPERLINK "http://www.sabor.hr/Default.aspx?art=39167" �http://www.sabor.hr/Default.aspx?art=39167�


� Code of Ethics for Officials 


�HYPERLINK "http://www.avalikteenistus.ee/public/eetika/Code_of_Ethics.pdf"��http://www.avalikteenistus.ee/public/eetika/Code_of_Ethics.pdf�


�� HYPERLINK "http://www.chd.lu/wps/wcm/connect/f57f45e4-3501-4907-b777-0ad0ca77212e/Reglement+20150601.pdf?MOD=AJPERES" ��http://www.chd.lu/wps/wcm/connect/f57f45e4-3501-4907-b777-0ad0ca77212e/Reglement+20150601.pdf?MOD=AJPERES� 


� http://www.en.parlamento.pt/Legislation/EstatutoFP_en.pdf


� http://www.senado.es/web/composicionorganizacion/administracionparlamentaria/normasorganizacion/estatutopersonalcortesgenerales/index.html

